RO Jurnalul Oficial al Uniunii Europene L 129/67

DECIZIA COMISIEI

din 16 mai 2007

privind disponibilitatea armonizată a informațiilor referitoare la utilizarea spectrului de frecvențe radio în cadrul Comunității

[notificată cu numărul C(2007) 2085]

(Text cu relevanță pentru SEE)

(2007/344/CE)

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Decizia nr. 676/2002/CE a Parlamentului European și a Consiliului din 7 martie 2002 privind cadrul de reglementare pentru politica de gestionare a spectrului de frecvențe radio în Comunitatea Europeană (Decizia privind spectrul de frecvențe radio) (1), în special articolul 4 alineatul (3),

întrucât:

(1) Decizia nr. 676/2002/CE (Decizia privind spectrul de frecvențe radio) prevede că statele membre trebuie să se asigure că tabelul de atribuire a frecvențelor naționale radio, precum și informațiile privind drepturile, condițiile, procedurile, tarifele și taxele referitoare la utilizarea spectrului de frecvențe radio se publică, în cazul în care sunt pertinente, în scopul îndeplinirii obiectivului prevăzut la articolul 1 din decizia respectivă. Statele membre actualizează respectivele informații și iau măsuri în vederea dezvoltării unor baze de date corespunzătoare pentru a pune aceste informații la dispoziția publicului, după caz, în conformitate cu măsurile de armonizare pertinente adoptate în temeiul articolului 4 din respectiva decizie.

(2) Un studiu realizat la cererea Comisiei (2) a relevat faptul că informațiile referitoare la utilizarea spectrului de frecvențe radio sunt puse la dispoziția publicului de către statele membre, dar în ciuda eforturilor întreprinse, există încă diferențe în ceea ce privește gradul de detaliere, formatul, condițiile de acces și frecvența actualizărilor. Astfel de diferențe pot avea un impact asupra activității economice, asupra planurilor de investiții și asupra luării deciziilor în contextul unei piețe interne de bunuri și servicii, precum și asupra procesului de producție. De asemenea, informațiile referitoare la condițiile de utilizare a spectrului de frecvențe radio pot facilita participarea întreprinderilor mici și mijlocii (IMM) și pot sprijini, în mod indirect, creșterea durabilă a sectorului comunicațiilor electronice, în general.

(3) Disponibilitatea unor informații adecvate este esențială în contextul unei mai bune reglementări, deoarece eliminarea măsurilor restrictive superflue și instituirea unei piețe a drepturilor de utilizare a frecvențelor necesită informații clare, fiabile și actualizate referitoare la utilizarea efectivă a spectrului.

(4) Un punct unic de informare ar asigura un acces simplificat și o prezentare ușor de utilizat a informațiilor referitoare la spectrul de frecvențe radio pe întreg teritoriul Comunității. Pentru o mai mare eficiență, aceste informații trebuie să fie prezentate într-un format armonizat, cu același conținut pentru toate statele membre și trebuie să poată fi transferate din bazele de date naționale prin intermediul unor mijloace automate moderne pentru transfer de date care nu necesită resurse umane suplimentare pentru a transmite datele naționale către punctul unic de informare.

(5) Există un larg consens între statele membre și participanții din sectorul privat în favoarea utilizării sistemului elaborat de Biroul european de radiocomunicații (ERO – European Radiocommunications Office) (3). Sistemul de informare al ERO referitor la frecvențe (EFIS – ERO Frequency Information System) este pus la dispoziția publicului pe internet și permite căutarea și compararea informațiilor oficiale referitoare la spectrul de frecvențe radio în Europa, în cazul în care aceste informații au fost transmise de către administrațiile naționale. Sistemul ar trebui să fie utilizat de către toate statele membre.

(6) La 8 decembrie 2005, Comisia a acordat CEPT (CEPT – European Conference of Postal and Telecommunications Administrations) un mandat privind utilizarea EFIS pentru publicarea și accesul la informațiile referitoare la spectru în cadrul Comunității. CEPT a prezentat rezultatele finale ale mandatului, care demonstrează fezabilitatea utilizării EFIS ca portal comun de informare în Comunitatea Europeană, în conformitate cu obiectivele mandatului. Comitetul pentru spectrul de frecvențe radio a aprobat raportul final al CEPT la 5 octombrie 2006 și a confirmat obiectivele prevăzute în mandat. Rezultatele mandatului ar trebui să devină aplicabile în cadrul Comunității.

(7) Un portal european de informare referitor la spectrul de frecvențe radio nu ar trebui să înlocuiască bazele de date naționale corespunzătoare, ci ar trebui să aibă o funcție complementară și să ofere o valoare adăugată prin punerea la dispoziție a unui punct unic de informare cu posibilități de căutare și comparare la nivel european pe baza informațiilor furnizate într-un format comun și cu un grad de detaliere similar.

(8) Comitetul pentru evaluarea conformității și supravegherea pieței de telecomunicații (TCAM – Telecommunications Conformity Assessment and Market Surveillance Committee), înființat prin Directiva 1999/5/CE a Parlamentului European și a Consiliului din 9 martie 1999 privind echipamentele hertziene și echipamentele terminale de telecomunicații și recunoașterea reciprocă a conformității acestora (Directiva „R & TTE”) (4), a depus eforturi pentru armonizarea prezentării specificațiilor pentru interfețele radio. Aceste specificații sunt relevante în temeiul articolului 5 din Decizia privind spectrul de frecvențe radio și sunt considerate informații publice importante care ar trebui să fie puse la dispoziția publicului de către toate statele membre.

(9) Furnizarea informațiilor referitoare la drepturile de utilizare poate necesita eforturi susținute din partea statelor membre, dar aceasta este, de asemenea, de o importanță majoră pentru o politică a spectrului de frecvențe radio transparentă și eficientă, bazată pe piață. Este posibil ca statele membre să aibă nevoie de timp suplimentar pentru a îndeplini cerințele referitoare la punerea la dispoziție a acestui tip de informații.

(10) Accesul facil la informații trebuie să fie garantat pentru toate părțile interesate, sub rezerva respectării prevederilor comunitare privind confidențialitatea comercială, în special a prevederilor Directivei 2002/21/CE a Parlamentului European și a Consiliului din 7 martie 2002 privind un cadru de reglementare comun pentru rețelele și serviciile de comunicații electronice (Directiva-cadru) (5).

(11) Prezenta decizie trebuie pusă în aplicare în deplină conformitate cu principiile și cerințele referitoare la protecția datelor cu caracter personal în conformitate cu Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (6) și în conformitate cu Directiva 2002/58/CE a Parlamentului European și a Consiliului din 12 iulie 2002 privind prelucrarea datelor personale și protejarea confidențialității în sectorul comunicațiilor publice (Directiva asupra confidențialității și comunicațiilor electronice) (7).

(12) Eficacitatea EFIS pentru statele membre și public trebuie reexaminată periodic pentru a se asigura punerea în aplicare eficientă a obiectivelor prevăzute în mandat.

(13) Măsurile prevăzute de prezenta decizie sunt conforme cu avizul Comitetului pentru spectrul de frecvențe radio,

ADOPTĂ PREZENTA DECIZIE:

Articolul 1

Obiectivul prezentei decizii este de a armoniza disponibilitatea informațiilor referitoare la utilizarea spectrului de frecvențe radio în cadrul Comunității prin intermediul unui punct comun de informare și prin armonizarea formatului și a conținutului unor astfel de informații.

Articolul 2

Statele membre utilizează Sistemul de informare al ERO referitor la frecvențe (EFIS) elaborat de Biroul european de radiocomunicații (ERO) ca un punct comun de acces, în vederea punerii la dispoziția publicului, prin intermediul Internetului, a unor informații comparative referitoare la utilizarea spectrului de frecvențe radio în fiecare stat membru.

Articolul 3

(1) Statele membre furnizează EFIS următoarele informații referitoare la utilizarea spectrului de frecvențe radio pe teritoriul acestora:

(a) pentru fiecare bandă de frecvențe în parte: — atribuirile serviciilor, astfel cum se prevede în reglementările radio ale Uniunii Internaționale a Telecomunicațiilor (UIT); — aplicațiile, respectând terminologia EFIS; — specificațiile pentru interfețele radio în conformitate cu formatul din anexa I; — drepturile individuale de utilizare în conformitate cu anexa II;

(b) pentru utilizarea spectrului de frecvențe radio, în general: — un punct național de contact care să poată răspunde întrebărilor publicului referitoare la aflarea de informații privind spectrul național de frecvențe radio care nu sunt disponibile prin portalul de informare european referitor la spectru, precum și informații privind procedurile și condițiile aplicabile proceselor naționale prevăzute pentru asignarea drepturilor de utilizare; — politica și strategia națională privind spectrul de frecvențe radio, sub forma unui raport, în cazul în care sunt disponibile.

(2) Statele membre actualizează cel puțin o dată pe an informațiile la care se face referire la alineatul (1) până la 1 ianuarie 2010 și, ulterior, de două ori pe an. Această actualizare se efectuează fie prin introducerea manuală a datelor prin intermediul Internetului, fie prin dispozitive de transmitere automată a datelor prin utilizarea unui format prestabilit pentru schimbul de date.

Articolul 4

Statele membre informează Comisia în cazul în care consideră că EFIS nu mai este capabil să ofere capacitatea tehnică, integritatea și fiabilitatea care să justifice utilizarea acestuia ca punct de informare comun.

Articolul 5

Prezenta decizie intră în vigoare la 1 ianuarie 2008.

Furnizarea informațiilor referitoare la drepturile individuale de utilizare se aplică de la 1 ianuarie 2010.

Articolul 6

Prezenta decizie se adresează statelor membre.

Adoptată la Bruxelles, 16 mai 2007. Pentru Comisie Viviane REDING Membru al Comisiei

(1) JO L 108, 24.4.2002, p. 1.

(2) Study on information on the allocation, availability and use of radio spectrum in the Community, IDATE, februarie 2005 (Studiu referitor la informații privind atribuirea, disponibilitatea și utilizarea spectrului de frecvențe radio în cadrul Comunității).

(3) ERO este o organizație internațională înființată prin Convenția pentru crearea Biroului european de radiocomunicații semnată la Haga la 23 iunie 1993.

(4) JO L 91, 7.4.1999, p. 10. Directivă, astfel cum a fost modificată prin Regulamentul (CE) nr. 1882/2003 (JO L 284, 31.10.2003, p. 1).

(5) JO L 108, 24.4.2002, p. 33.

(6) JO L 281, 23.11.1995, p. 31. Directivă, astfel cum a fost modificată prin Regulamentul (CE) nr. 1882/2003.

(7) JO L 201, 31.7.2002, p. 37. Directivă, astfel cum a fost modificată prin Directiva 2006/24/CE (JO L 105, 13.4.2006, p. 54).

ANEXA I Formatul pentru specificațiile interfețelor radio Statele membre furnizează date referitoare la următorii parametri, fie făcând trimitere la standardele corespunzătoare, fie printr-un text descriptiv și orice alte observații necesare: (1) repartiția canalelor; (2) modulație/lărgime de bandă ocupată; (3) direcție/separație; (4) putere de emisie/densitate de putere; (5) reguli de acces a canalelor și de ocupare a canalelor; (6) regim de autorizare; (7) cerințe esențiale suplimentare în conformitate cu articolul 3 alineatul 3) din Directiva 1999/5/CE; (8) ipoteze referitoare la planificarea frecvențelor.